قۇزئی آتلانتیک مۆقاویله‌‌سی تشکیلاتؽ (اینگلیزجه. North Atlantic Treaty Organization, NATO, فرانسیزجه. Organisation du traité de l'Atlantique nord, OTAN) — صۆلحون قوْرۇنماسؽنؽ و آزادلؽقلارؽن مۆدافیعه‌سینی سیاسی هم‌رأی‌لیک یوْلو ایله تأمین ائد‌ن و اۆیه‌لرینه قارشؽ یؤنلمیش ایسته‌نیلن باسقؽن فوْرمالارؽنؽن دفع ائدیلمه‌سینی، لازؽم گلدیک‌ده ایسه حربی گۆجدن ایستیفاده ائدیلمه‌سینی نظرده تۇتان باغؽمسؽز دؤولتلرین حربی ایتتیفاقؽ. ۴ آپرئل ۱۹۴۹-جو ایلده قۇرۇلمۇش‌دۆر و حاضیردا ۲۸ اۆیه‌سی وار. تشکیلاتؽن اۆیه‌لری هر هانسؽ خاریجی گۆجدن گله بیله‌جک هۆجۆما قارشؽ اوْرتاق مۆدافیعه حیاتا کئچیریر. ناتو-نون باش قرارگاهی اۆیه اؤلکه‌لردن بیری اوْلان بلژیکین پایتختی بروکسئل شهرین‌ده، مۆتتفیق قۆوه‌لرین عملیات کوْماندانلؽغؽ‌نؽن باش قرارگاهی ایسه بلژیکین موْنس شهری یاخینلؽغؽن‌دا یئرلشیر. بۆتۆن ناتو اۆیه‌لرینین عۆمۇمی حربی خرجلری دونیا اۆزره بۆتۆن اؤلکه‌لرین مۆدافیعه خرجلرینین ۷۰%-دن چوْخۇ‌دۇر. اۆیه اؤلکه‌لرین مۆدافیعه خرجلری GDP-نین ان آزی ۲%-نی تشکیل ائتمه‌لی‌دیر. کوْره مۆحاریبه‌سی اۆیه اؤلکه‌لری حرکته کئچیره‌نه و یۆکسک روتبه‌لی ایکی آمئریکالی کوْماندانؽن ایستیقامتلندیرمه‌سی ایله بیرلشمیش حربی اتفاق قۇرۇلانا قدر ناتو ساده سیاسی اوْرتاق‌لؽق‌دان باشقا بیر شئی دئییل‌دی. سوْیۇق مۆحاریبه دؤورۆ ۱۹۵۵-جی ایلده اساسؽ قوْیۇلان ورشو مۆقاویله‌‌سی تشکیلاتؽنا اۆیه اؤلکه‌لرله چکیشمه‌لرین یارانماسؽنا سبب اوْلدۇ. آورۇپا اؤلکه‌لری ایله آمئریکا آراسؽن‌داکی علاقه‌لرین گۆجۆ اوزه‌رین‌ده عمله گلن شۆبهه‌لر ۱۹۶۶-جی ایلده فرانسانؽن ناتو-نون حربی قانادؽن‌دان چکیلمه‌سی ایله نتیجه‌لن‌دی و ناتو مۆدافیعه‌سینین احتیمال اوْلۇنان سووئت ایشغالؽنا قارشؽ اعتبارلؽ‌لؽغؽنا منفی تأثیر گؤستردی. ۱۹۸۹-جو ایلده بئرلین دیواری یؽخؽلان‌دان سونرا تشکیلات یوقوسلاوییانؽن داغیلماسؽ دؤورونه قارؽش‌دؽ و ایلک حربی موداخیله‌لرینی ۱۹۹۲-۱۹۹۵-جی ایللرده بوسنییا و هئرسئقووؽنادا، داها سونرا ایسه ۱۹۹۹-جو ایلده یوقوسلاوییادا حیاتا کئچیردی. سیاسی اوْلاراق کئچمیش ورشو مۆقاویله‌‌سی تشکیلاتؽنا اۆیه اؤلکه‌لرله یاخشؽ موناسؽبتلر قۇرماغا چالؽش‌دؽ و همین اؤلکه‌لرین بیر قیسمی ۱۹۹۹-جو و ۲۰۰۴-جۆ ایلده ایتتیفاقا قوْشۇل‌دۇ.